P9_TA(2022)0059

Πολιτική συνοχής: προαγωγή του καινοτόμου και έξυπνου μετασχηματισμού και της περιφερειακής συνδεσιμότητας ΤΠΕ

Ψήφισμα του Ευρωπαϊκού Κοινοβουλίου της 8ης Μαρτίου 2022 σχετικά με τον ρόλο της πολιτικής συνοχής στην προαγωγή του καινοτόμου και έξυπνου μετασχηματισμού και της περιφερειακής συνδεσιμότητας ΤΠΕ (2021/2101(INI))

(2022/C 347/04)

Το Ευρωπαϊκό Κοινοβούλιο,

— έχοντας υπόψη το άρθρο 174 της Συνθήκης για τη λειτουργία της Ευρωπαϊκής Ένωσης που αφορά την ενίσχυση της οικονομικής, κοινωνικής και εδαφικής συνοχής της Ένωσης,

— έχοντας υπόψη τον κανονισμό (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (1) (ο κανονισμός περί κοινών διατάξεων), και συγκεκριμένα τον πρώτο στόχο πολιτικής που προβλέπεται στο άρθρο 5,

— έχοντας υπόψη τον κανονισμό (ΕΕ) 2021/1058 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για το Ευρωπαϊκό Ταμείο Περιφερειακής Ανάπτυξης και το Ταμείο Συνοχής (2),

— έχοντας υπόψη τον κανονισμό (ΕΕ) 2021/1059 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τις ειδικές διατάξεις που διέπουν τον στόχο «Ευρωπαϊκή εδαφική συνεργασία» (Interreg) ο οποίος υποστηρίζεται από το Ευρωπαϊκό Ταμείο Περιφερειακής Ανάπτυξης και τους μηχανισμούς εξωτερικής χρηματοδότησης (3),

— έχοντας υπόψη τον κανονισμό (ΕΕ) 2021/1057 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, περί ιδρύσεως του Ευρωπαϊκού Κοινωνικού Ταμείου+ (EKT+) και καταργήσεως του κανονισμού (ΕΕ) αριθ. 1296/2013 (4),

— έχοντας υπόψη τον κανονισμό (ΕΕ) 2020/2221 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, για την τροποποίηση του κανονισμού (ΕΕ) αριθ. 1303/2013 όσον αφορά τους πρόσθετους πόρους REACT-EU και τις ρυθμίσεις εφαρμογής με σκοπό την παροχή βοήθειας για τη στήριξη της αποκατάστασης των συνεπειών της κρίσης, συμπεριλαμβανομένων των κοινωνικών, λόγω της πανδημίας της COVID-19 και για την προετοιμασία μιας πράσινης, ψηφιακής και ανθεκτικής ανάκαμψης της οικονομίας (REACT-EU) (5),

— έχοντας υπόψη τον κανονισμό (ΕΕ) 2021/1056 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τη θέσπιση του Ταμείου Δίκαιης Μετάβασης (6),

— έχοντας υπόψη τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (7),

— έχοντας υπόψη τον κανονισμό (ΕΕ) 2021/694 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του προγράμματος Ψηφιακή Ευρώπη (κανονισμός για το πρόγραμμα Ψηφιακή Ευρώπη) (8), που αποσκοπεί στη στήριξη του ψηφιακού μετασχηματισμού στην ΕΕ,

— έχοντας υπόψη το μέσο ανάκαμψης «Next Generation EU»,

— έχοντας υπόψη την ανακοίνωση της Επιτροπής, της 19ης Φεβρουαρίου 2020, με τίτλο «Διαμόρφωση του ψηφιακού μέλλοντος της Ευρώπης» (COM(2020)0067),

— έχοντας υπόψη την ανακοίνωση της Επιτροπής, της 9ης Μαρτίου 2021, με τίτλο «Ψηφιακή Πυξίδα 2030: η ευρωπαϊκή οδός για την ψηφιακή δεκαετία» (COM(2021)0118),

— έχοντας υπόψη την ανακοίνωση της Επιτροπής, της 10ης Μαρτίου 2020, με τίτλο «Στρατηγική για τις ΜΜΕ με στόχο μια βιώσιμη και ψηφιακή Ευρώπη» (COM(2020)0103),

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη την ανακοίνωση της Επιτροπής, της 1ης Ιουλίου 2020, με τίτλο «Ευρωπαϊκό θεματολόγιο δεξιοτήτων για βιώσιμη ανταγωνιστικότητα, κοινωνική δικαιοσύνη και ανθεκτικότητα» (COM(2020)0274),

— έχοντας υπόψη την ανακοίνωση της Επιτροπής, της 30ής Σεπτεμβρίου 2020, με τίτλο «Σχέδιο δράσης για την ψηφιακή εκπαίδευση 2021-2027 — Επαναπροσδιορίζοντας την εκπαίδευση και την κατάρτιση για την ψηφιακή εποχή» (COM(2020)0624),

— έχοντας υπόψη την ανακοίνωση της Επιτροπής, της 30ής Ιουνίου 2021, με τίτλο «Ένα μακρόπνοο όραμα για τις αγροτικές περιοχές της ΕΕ — Προς ισχυρότερες, συνδεδεμένες, ανθεκτικές και ευημερούσες αγροτικές περιοχές με ορίζοντα το 2040» (COM(2021)0345),

— έχοντας υπόψη τις εκθέσεις της Επιτροπής σχετικά με τους Δείκτες Ψηφιακής Οικονομίας και Κοινωνίας του 2020,

— έχοντας υπόψη τη μελέτη του Θεματικού Τμήματος Διαρθρωτικής Πολιτικής και Πολιτικής Συνοχής, της 15ης Ιουνίου 2018, με τίτλο «Digital Agenda and Cohesion Policy» (Ψηφιακό θεματολόγιο και πολιτική συνοχής),

— έχοντας υπόψη τη δήλωση δέσμευσης σχετικά με τις γυναίκες στο ψηφιακό περιβάλλον της 9ης Απριλίου 2019, που υπεγράφη από υπουργούς της ΕΕ και εκπροσώπους των κρατών μελών, καθώς και της Νορβηγίας και του Ηνωμένου Βασιλείου,

— έχοντας υπόψη τη διακήρυξη του Βερολίνου για την ψηφιακή κοινωνία και την ψηφιακή διακυβέρνηση που βασίζεται στην αξία, της 8ης Δεκεμβρίου 2020,

— έχοντας υπόψη τη μελέτη του Ευρωπαϊκού Ινστιτούτου για την Ισότητα των Φύλων, της 16ης Οκτωβρίου 2020, με τίτλο «Gender Equality Index 2020: Digitalisation and the future of work» (Δείκτης ισότητας των φύλων για το 2020: Ψηφιοποίηση και το μέλλον της εργασίας),

— έχοντας υπόψη τη σύσταση του Συμβουλίου του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με την ευρυζωνική συνδεσιμότητα, η οποία τροποποιήθηκε στις 24 Φεβρουαρίου 2021,

— έχοντας υπόψη τα συμπεράσματα του Ευρωπαϊκού Συμβουλίου της 2ας Οκτωβρίου 2020 σχετικά με την πανδημία της COVID-19, την ενιαία αγορά, τη βιομηχανική πολιτική και την ψηφιακή διάσταση, καθώς και τις εξωτερικές σχέσεις, και ιδίως εκείνα που αφορούν τον ψηφιακό μετασχηματισμό,

— έχοντας υπόψη το σχέδιο συμπερασμάτων του Συμβουλίου της 11ης Δεκεμβρίου 2020 σχετικά με την ψηφιοποίηση προς όφελος του περιβάλλοντος,

— έχοντας υπόψη το σχέδιο συμπερασμάτων του Συμβουλίου της 7ης Απριλίου 2021 σχετικά με την τηλεργασία στο πλαίσιο της εξ αποστάσεως εργασίας,

— έχοντας υπόψη το συνδυαστικό σχέδιο του Δήμου Βρυξελλών για την τηλεργασία και το κλίμα,

— έχοντας υπόψη τη μελέτη του Θεματικού Τμήματος Οικονομίας, Επιστημών και Ποιότητας Ζωής, της 30ής Απριλίου 2021, με τίτλο «The impact of teleworking and digital work on workers and society: Special focus on surveillance and monitoring, as well as on mental health of workers» (Ο αντίκτυπος της τηλεργασίας και της ψηφιακής εργασίας στους εργαζομένους και την κοινωνία: ιδιαίτερη έμφαση στην επιτήρηση και την παρακολούθηση, καθώς και στην ψυχική υγεία των εργαζομένων),

— έχοντας υπόψη την πρωτοβουλία της Επιτροπής με τίτλο «Δράση της ΕΕ για τα έξυπνα χωριά»,

— έχοντας υπόψη τη μελέτη του Θεματικού Τμήματος Διαρθρωτικής Πολιτικής και Πολιτικής Συνοχής, της 30ής Σεπτεμβρίου 2020, με τίτλο «EU Lagging Regions: state of play and future challenges» (Υστερούσες περιφέρειες της ΕΕ: τρέχουσα κατάσταση και μελλοντικές προκλήσεις),

— έχοντας υπόψη τη Διακήρυξη του Κορκ 2.0, της 5ης και 6ης Σεπτεμβρίου 2016, με τίτλο «Βελτίωση της ζωής στις αγροτικές περιοχές»,

— έχοντας υπόψη την κοινή μελέτη της Επιτροπής των Περιφερειών και της Επιτροπής, της 18ης Ιανουαρίου 2018, με τίτλο «Innovation camp methodology handbook: realising the potential of the entrepreneurial discovery process for territorial innovation and development» (Εγχειρίδιο μεθοδολογίας για το κέντρο καινοτομίας: αξιοποίηση των δυνατοτήτων της διαδικασίας επιχειρηματικής ανακάλυψης για εδαφική καινοτομία και ανάπτυξη) (9),

— έχοντας υπόψη την πολιτική αγροτικής ανάπτυξης της Ιρλανδίας για το διάστημα 2021-2025 με τίτλο «Το αγροτικό μας μέλλον» που επικεντρώνεται στο ζήτημα της τηλεργασίας στις αγροτικές περιοχές,

— έχοντας υπόψη την έκθεση του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας, της 28ης Σεπτεμβρίου 2020, με τίτλο «Living, working and COVID-19» (Διαβίωση, εργασία και COVID-19),

— έχοντας υπόψη τη μελέτη της Επιτροπής του Αυγούστου του 2019, με τίτλο «The changing nature of work and skills in the digital age» (Η μεταβαλλόμενη φύση της εργασίας και των δεξιοτήτων στην ψηφιακή εποχή) (10),

— έχοντας υπόψη το έγγραφο εργασίας της Επιτροπής του Δεκεμβρίου του 2018, με τίτλο «The Geography of EU Discontent» (Γεωγραφία της ευρωπαϊκής δυσαρέσκειας) (11),

— έχοντας υπόψη το ψήφισμά του της 20ής Μαΐου 2021 σχετικά με τη διαμόρφωση του ψηφιακού μέλλοντος της Ευρώπης: άρση των φραγμών στη λειτουργία της ψηφιακής ενιαίας αγοράς και βελτίωση της χρήσης της TN για τους Ευρωπαίους καταναλωτές (12),

— έχοντας υπόψη το ψήφισμά του της 15ης Ιανουαρίου 2020 σχετικά με την Ευρωπαϊκή Πράσινη Συμφωνία (13),

— έχοντας υπόψη το ψήφισμά του της 25ης Μαρτίου 2021 σχετικά με την πολιτική συνοχής και τις περιφερειακές στρατηγικές για το περιβάλλον στην καταπολέμηση της κλιματικής αλλαγής (14),

— έχοντας υπόψη το ψήφισμά του της 20ής Μαΐου 2021 σχετικά με την ανατροπή των δημογραφικών εξελίξεων στις περιφέρειες της ΕΕ με τη χρήση μέσων της πολιτικής για τη συνοχή (15),

— έχοντας υπόψη το άρθρο 54 του Κανονισμού του,

— έχοντας υπόψη την επιστολή της Επιτροπής Απασχόλησης και Κοινωνικών Υποθέσεων,

— έχοντας υπόψη την έκθεση της Επιτροπής Περιφερειακής Ανάπτυξης (A9-0010/2022),

Α. λαμβάνοντας υπόψη ότι η ΕΕ φιλοδοξεί να εφαρμόσει αποτελεσματικές ψηφιακές πολιτικές που ενδυναμώνουν όλους τους πολίτες και τις επιχειρήσεις ώστε να επιτύχουν ένα βιώσιμο ψηφιακό μέλλον με ευημερία σε όλες τις περιφέρειες·

Β. λαμβάνοντας υπόψη ότι ο ψηφιακός μετασχηματισμός πρέπει να είναι δίκαιος, χωρίς αποκλεισμούς, να δημιουργεί ευκαιρίες και να προωθεί την ισότητα, την ποιότητα ζωής, την περιφερειακή ανταγωνιστικότητα και τον εκσυγχρονισμό της οικονομίας·

Γ. λαμβάνοντας υπόψη ότι η ψηφιακή μετάβαση πρέπει να συμβαδίζει με την εν εξελίξει πράσινη μετάβαση, καθώς και οι δύο μαζί αναφέρονται ως διττή μετάβαση· λαμβάνοντας υπόψη ότι δεν πρέπει να παραβλεφθεί η κοινωνική διάσταση αυτής της μετάβασης·

Δ. λαμβάνοντας υπόψη ότι μια σύγχρονη οικονομία συνεπάγεται την εισαγωγή νέων επιχειρηματικών μοντέλων σύμφωνα με τις τάσεις που σηματοδοτούν την Τέταρτη Βιομηχανική Επανάσταση, τα οποία θα ανταποκρίνονται στις σύγχρονες προκλήσεις του ψηφιακού και του πράσινου μετασχηματισμού·

Ε. λαμβάνοντας υπόψη ότι οι ευρωπαϊκές περιφέρειες με τη μεγαλύτερη ανάγκη για βιώσιμη μετάβαση είναι γενικά εκείνες που παρουσιάζουν υψηλά επίπεδα φτώχειας και αποκλεισμού· λαμβάνοντας υπόψη ότι προκειμένου να επιτευχθεί ταχεία ανάκαμψη, απαιτούνται αποφασιστικά μέτρα και επενδύσεις που θα πρέπει να επικεντρώνονται στον μετριασμό των οικονομικών και κοινωνικών επιπτώσεων της πανδημίας, στην επανεκκίνηση της οικονομικής δραστηριότητας, στην ενίσχυση της βιώσιμης ανάπτυξης, της πράσινης μετάβασης και του ψηφιακού μετασχηματισμού, καθώς και στην εφαρμογή των αρχών πολιτικής του ευρωπαϊκού πυλώνα κοινωνικών δικαιωμάτων, με σκοπό τη βελτίωση της ανταγωνιστικότητας της Ένωσης·

ΣΤ. λαμβάνοντας υπόψη ότι το νέο πολυετές δημοσιονομικό πλαίσιο, σε συνδυασμό με το μέσο ανάκαμψης «Next Generation EU», αποτελεί τη μεγαλύτερη, έως σήμερα, δέσμη κινήτρων στην ΕΕ και θα συμβάλει στην ανοικοδόμηση μιας πιο πράσινης, πιο ψηφιακής και πιο ανθεκτικής ΕΕ στη μετά την πανδημία της COVID-19 εποχή· λαμβάνοντας υπόψη ότι, ταυτόχρονα, η νέα πολιτική συνοχής προσφέρει μια άνευ προηγουμένου ευκαιρία στα κράτη μέλη για την ενίσχυση της ψηφιοποίησης, καθώς απαιτεί από αυτά να διαθέσουν ένα ελάχιστο ποσό για την ψηφιακή μετάβαση και να διασφαλίσουν ότι εφαρμόζονται ορισμένες προϋποθέσεις, όπως περιγράφεται στο πλαίσιο επενδύσεων της πολιτικής συνοχής 2021-2027, προκειμένου να λάβουν την εν λόγω χρηματοδότηση·

Ζ. λαμβάνοντας υπόψη ότι εξακολουθεί να υπάρχει ψηφιακό χάσμα στην ΕΕ όσον αφορά γεωγραφικές παραμέτρους, την ηλικία, το φύλο, το μορφωτικό επίπεδο, την κοινωνικοοικονομική κατάσταση και το εισόδημα, το οποίο εμποδίζει ορισμένα άτομα και επιχειρήσεις να αξιοποιήσουν τα οφέλη του ψηφιακού μετασχηματισμού· λαμβάνοντας υπόψη ότι αυτό το ψηφιακό χάσμα μπορεί να απομονώσει περαιτέρω τις περιφέρειες που πλήττονται από δημογραφικό μαρασμό, στοιχείο που εντείνει τις εδαφικές ανισορροπίες στην ΕΕ·

Η. λαμβάνοντας υπόψη ότι το επίπεδο ευρυζωνικής κάλυψης στην Ευρώπη καταδεικνύει ότι εξακολουθεί να υπάρχει ανάγκη για σημαντικές επενδύσεις, ιδίως στις αγροτικές περιοχές, όπου το 10 % των νοικοκυριών δεν καλύπτεται από κανενός είδους σταθερό δίκτυο και το 41 % δεν διαθέτει ταχεία ευρυζωνική τεχνολογία κανενός είδους, ενώ μόνο το 59 % έχει ευρυζωνική πρόσβαση επόμενης γενιάς (τουλάχιστον 30Mbps), σε σύγκριση με το 87 % των νοικοκυριών στην υπόλοιπη ΕΕ (16)· λαμβάνοντας υπόψη ότι, εκτός από την κακή συνδεσιμότητα ΤΠΕ, οι αγροτικές και περιφερειακές περιοχές αντιμετωπίζουν συχνά άλλες διαρθρωτικές προκλήσεις, όπως η έλλειψη υποδομών και υπηρεσιών, τα χαμηλά εισοδήματα ή η έλλειψη υποδομών εκπαίδευσης και πολιτιστικών αγαθών, που αναγκάζουν άτομα με υψηλή εξειδίκευση να μετακινηθούν σε πιο υποσχόμενες περιοχές (διαρροή εγκεφάλων) (17)· λαμβάνοντας υπόψη ότι η ενωσιακή χρηματοδότηση θα πρέπει να διευκολύνει την παροχή βασικών υποδομών ώστε να αντιμετωπιστούν οι δημογραφικές προκλήσεις·

Θ. λαμβάνοντας υπόψη ότι οι μικρομεσαίες επιχειρήσεις (ΜΜΕ) αποτελούν τη ραχοκοκαλιά της ευρωπαϊκής οικονομίας, καθώς αντιπροσωπεύουν το 99 % όλων των επιχειρήσεων στην ΕΕ και απασχολούν περίπου 100 εκατομμύρια άτομα· λαμβάνοντας υπόψη ότι αντιπροσωπεύουν περισσότερο από το μισό του ΑΕΠ της Ευρώπης και είναι καθοριστικής σημασίας όχι μόνο για την επίτευξη της διττής μετάβασης της ΕΕ σε μια βιώσιμη και ψηφιακή οικονομία, αλλά και ως προς την προστιθέμενη αξία σε κάθε τομέα της οικονομίας· λαμβάνοντας, ωστόσο, υπόψη ότι μόνο το 17 % των ΜΜΕ έχουν ενσωματώσει με επιτυχία τις ψηφιακές τεχνολογίες στις επιχειρήσεις τους, σε σύγκριση με το 54 % των μεγάλων εταιρειών· λαμβάνοντας υπόψη ότι ορισμένοι βιομηχανικοί κλάδοι και παραδοσιακοί τομείς όπως ο κατασκευαστικός κλάδος, ο αγροδιατροφικός τομέας, η κλωστοϋφαντουργία και η χαλυβουργία παρουσιάζουν υστέρηση στον ψηφιακό μετασχηματισμό τους (18)·

Ι. λαμβάνοντας υπόψη ότι, παρόλο που η πανδημία της COVID-19 έχει οδηγήσει σε μαζική επέκταση της τηλεργασίας και της κινητής εργασίας βάσει ΤΠΕ (19), γεγονός που προσφέρει μεγάλες δυνατότητες για περαιτέρω σύνδεση των χώρων εργασίας από τα αστικά κέντρα με μικρότερες πόλεις, προάστια και αγροτικές περιοχές, υπάρχουν σημαντικές διαφορές στις δυνατότητες τηλεργασίας μεταξύ υψηλόμισθων και χαμηλόμισθων εργαζομένων, υπαλλήλων γραφείου και χειρωνάκτων, καθώς και μεταξύ των φύλων (20)· λαμβάνοντας υπόψη ότι η τηλεργασία και η κινητή εργασία βάσει ΤΠΕ και η ψηφιοποίηση των υπηρεσιών μπορούν, υπό ορισμένες προϋποθέσεις, να διευκολύνουν μια πιο ισορροπημένη γεωγραφική κατανομή της απασχόλησης και του πληθυσμού·

ΙΑ. λαμβάνοντας υπόψη ότι προκειμένου να συμβάλει στην εφαρμογή του ευρωπαϊκού πυλώνα κοινωνικών δικαιωμάτων, το ΕΚΤ+ θα πρέπει να υποστηρίζει επενδύσεις σε άτομα και συστήματα στους τομείς της απασχόλησης, της εκπαίδευσης και της κοινωνικής ένταξης, ενώ, παράλληλα, θα πρέπει να παρέχει στήριξη για τη βελτίωση της ποιότητας, της συμμετοχικότητας, της αποτελεσματικότητας και της καταλληλότητας των συστημάτων εκπαίδευσης και κατάρτισης για την αγορά εργασίας, μεταξύ άλλων με την προώθηση της ψηφιακής μάθησης και της επαγγελματικής εξέλιξης του διδακτικού προσωπικού· λαμβάνοντας υπόψη ότι κατ’ αυτόν τον τρόπο στηρίζει την οικονομική, εδαφική και κοινωνική συνοχή σύμφωνα με το άρθρο 174 της Συνθήκης για τη λειτουργία της Ευρωπαϊκής Ένωσης·

ΙΒ. λαμβάνοντας υπόψη ότι η εμπειρία της πανδημίας της COVID-19 κατέδειξε πόσο σημαντική είναι η ανάπτυξη ψηφιακών υποδομών για τη λειτουργία των οικονομιών και των κοινωνιών, συμπεριλαμβανομένων των δημόσιων υπηρεσιών υγείας, της δημόσιας εκπαίδευσης και της δημόσιας διοίκησης· λαμβάνοντας υπόψη ότι ανέδειξε πολλά από τα ήδη υπάρχοντα προβλήματα στις αγροτικές περιοχές και τόνισε τα τρωτά σημεία αυτών των περιοχών, ιδίως όσον αφορά την ψηφιακή ικανότητα, την ποιότητα και την παροχή υπηρεσιών υγείας, την εκπαίδευση, την ευρυζωνική πρόσβαση, την ανθεκτικότητα των αλυσίδων αξίας και τις ψηφιακές δεξιότητες·

ΙΓ. λαμβάνοντας υπόψη ότι, μολονότι το ευρωπαϊκό θεματολόγιο δεξιοτήτων έθεσε ως στόχο το 70 % του ενήλικου πληθυσμού της ΕΕ να διαθέτει τουλάχιστον βασικές ψηφιακές δεξιότητες έως το 2025, το 42 % των πολιτών της ΕΕ εξακολουθεί να μην διαθέτει βασικές ψηφιακές δεξιότητες και το 37 % των εργαζομένων εξακολουθεί να μην διαθέτει επαρκείς ψηφιακές δεξιότητες, σύμφωνα με την Επιτροπή· λαμβάνοντας υπόψη ότι εξακολουθούν να υπάρχουν σοβαρές γεωγραφικές ανισότητες όσον αφορά τις δεξιότητες ΤΠΕ· λαμβάνοντας υπόψη ότι οι γυναίκες υποεκπροσωπούνται δυσανάλογα στον τομέα των ΤΠΕ στην ΕΕ, καθώς καταλαμβάνουν μόνο 17 % (21) των εξειδικευμένων θέσεων στον τομέα των ΤΠΕ και είναι λιγότερο πιθανό να διαθέτουν εξειδικευμένες ψηφιακές δεξιότητες και να εργάζονται σε τομείς που σχετίζονται με τις ΤΠΕ· λαμβάνοντας υπόψη ότι λιγότερο από το 25 % των επιχειρήσεων στην ΕΕ των 27 παρείχαν στο προσωπικό τους κατάρτιση στις ΤΠΕ το 2019, με σημαντικές διαφορές μεταξύ των κρατών μελών (22)· λαμβάνοντας υπόψη ότι το χάσμα μεταξύ των φύλων παραμένει επίμονο ιδίως για τις νεοφυείς επιχειρήσεις, με το 91 % του συνολικού κεφαλαίου που επενδύθηκε στην ευρωπαϊκή τεχνολογία το 2020 να διοχετεύεται σε ομάδες ιδρυτών που αποτελούνται μόνο από άνδρες (23)·

ΙΔ. λαμβάνοντας υπόψη ότι η ανάπτυξη του τομέα των ΤΠΕ και τα μέτρα για την προώθηση της καινοτομίας είναι επίσης απαραίτητα για τη στήριξη της οικονομικής και κοινωνικής ψηφιοποίησης γενικά και της ψηφιοποίησης στους βιομηχανικούς κλάδους ειδικότερα·

ΙΕ. λαμβάνοντας υπόψη ότι η ψηφιοποίηση των δημόσιων υπηρεσιών πρέπει να συμβαδίζει με τα δικαιώματα στην ιδιωτική ζωή και την προστασία των δεδομένων προσωπικού χαρακτήρα, σύμφωνα με τε τον Γενικό Κανονισμό για την Προστασία Δεδομένων (24)·

Η πολιτική συνοχής για την περίοδο 2021-2027 και οι προκλήσεις της διττής μετάβασης

1. επικροτεί την υιοθέτηση δέσμης μέτρων για την πολιτική συνοχής για την περίοδο 2021-2027 και τον πρώτο στόχο πολιτικής που επικεντρώνεται στην ανάπτυξη «μιας πιο ανταγωνιστικής και πιο έξυπνης Ευρώπης μέσω της προώθησης του καινοτόμου και έξυπνου οικονομικού μετασχηματισμού και της περιφερειακής συνδεσιμότητας ΤΠΕ» ( 25 )

2. επισημαίνει τον ρόλο που μπορεί να διαδραματίσει η νέα πολιτική συνοχής στην προώθηση της διττής ψηφιακής και πράσινης μετάβασης· υπογραμμίζει ότι η ψηφιακή συνιστώσα και η συνιστώσα καινοτομίας της νέας πολιτικής συνοχής θα είναι καίριας σημασίας ώστε να καταστεί δυνατός ο βιώσιμος, χωρίς αποκλεισμούς μετασχηματισμός της κοινωνίας στην κατεύθυνση μιας πιο κοινωνικής και ανταγωνιστικής οικονομίας, καθώς και για να επιτευχθούν οι στόχοι της Ευρωπαϊκής Πράσινης Συμφωνίας και οι στόχοι στο πλαίσιο της ευρωπαϊκής ψηφιακής δεκαετίας για το 2030· τονίζει ότι απαιτούνται άρτιες και οικονομικά προσιτές ψηφιακές υποδομές, καθώς και μέτρα για την ανάπτυξη των ψηφιακών δεξιοτήτων όλων των ομάδων χρηστών, που θα πρέπει, επίσης, να προαχθούν με ευέλικτη και συμπληρωματική ανάπτυξη διαφορετικών τύπων στήριξης και χρηματοδότησης·

3. υπενθυμίζει ότι διατίθεται στα κράτη μέλη υποστήριξη μέσω του Ευρωπαϊκού Ταμείου Περιφερειακής Ανάπτυξης (ΕΤΠΑ) και του Ταμείου Συνοχής στο πλαίσιο του στόχου πολιτικής 1, προκειμένου να πραγματοποιήσουν επενδύσεις στην καινοτομία σύμφωνα με την έννοια της έξυπνης εξειδίκευσης· καλεί τις εθνικές και περιφερειακές αρχές να αναβαθμίσουν την προσέγγισή τους για την έξυπνη εξειδίκευση, με έμφαση στους πλέον υποσχόμενους τομείς και έργα όσον αφορά τις ευκαιρίες καινοτομίας και τη βιώσιμη ανάπτυξη·

4. τονίζει τη σημασία της έννοιας των «έξυπνων χωριών» για την αντιμετώπιση των ψηφιακών και κλιματικών προκλήσεων της ΕΕ και επικροτεί την ενσωμάτωσή της στη μελλοντική κοινή γεωργική πολιτική (ΚΓΠ), καθώς και στην πολιτική συνοχής και τις περιφερειακές πολιτικές· επιμένει ότι τα κράτη μέλη θα πρέπει να συμπεριλάβουν την προσέγγιση των έξυπνων χωριών στα προγράμματα πολιτικής συνοχής σε εθνικό και περιφερειακό επίπεδο·

5. υπενθυμίζει ότι, σύμφωνα με τον κανονισμό για το ΕΤΠΑ και το Ταμείο Συνοχής, τα κράτη μέλη υποχρεούνται να διαθέσουν τουλάχιστον το 8 % των πόρων τους σε επενδύσεις για θέσεις εργασίας και ανάπτυξη ώστε να επιτευχθεί βιώσιμη αστική ανάπτυξη· εκφράζει τη δυσαρέσκειά του για το γεγονός ότι δεν θεσπίστηκε ακόμη η διάθεση αντίστοιχων κονδυλίων για τις αγροτικές περιοχές· σημειώνει, εν προκειμένω, ότι ο κανονισμός αναφέρει ότι δίνεται ιδιαίτερη προσοχή στην αντιμετώπιση των περιβαλλοντικών και κλιματικών προκλήσεων και στην αξιοποίηση του δυναμικού των ψηφιακών τεχνολογιών για σκοπούς καινοτομίας, ενώ δίνεται η δυνατότητα στις περιφερειακές αρχές να εστιάσουν τη χρηματοδότηση στον τομέα της βιώσιμης αστικής ανάπτυξης·

6. υπενθυμίζει ότι ο κανονισμός για το πρόγραμμα Ψηφιακή Ευρώπη ορίζει ότι οι συνέργειες μεταξύ αυτού του μέσου και του ΕΤΠΑ και του Ταμείου Συνοχής πρέπει να συνεισφέρουν στην ανάπτυξη και ενίσχυση των περιφερειακών και τοπικών οικοσυστημάτων καινοτομίας, τον βιομηχανικό μετασχηματισμό και τον ψηφιακό μετασχηματισμό της κοινωνίας και των δημόσιων διοικήσεων·

7. παροτρύνει το Συμβούλιο και την Επιτροπή να θέσουν πιο φιλόδοξους στόχους για την ψηφιακή ανάπτυξη όλων των περιφερειών της ΕΕ και ζητεί την κατάρτιση ευρωπαϊκού ψηφιακού σχεδίου δράσης για όλες τις περιφέρειες που θα περιλαμβάνει ενδιάμεσους στόχους και μέτρα για το 2025, καθώς και συγκεκριμένες συστάσεις για την ΕΕ και τα κράτη μέλη, προκειμένου να επιτευχθούν απτά αποτελέσματα έως το 2030·

8. τονίζει ότι είναι απαραίτητο να διασφαλιστεί ότι οι διαδικασίες ψηφιοποίησης λαμβάνουν δεόντως υπόψη τις ιδιαιτερότητες και τις ιδιαίτερες ανάγκες των περιφερειών· υπενθυμίζει ότι μια προσέγγιση «ενιαίας αντιμετώπισης» ενδέχεται να επιδεινώσει το υφιστάμενο χάσμα μεταξύ περιφερειών και εδαφών με διαφορετικά επίπεδα ανάπτυξης·

9. τονίζει τη σημασία διασφάλισης της συνεκτικότητας μεταξύ των πολυάριθμων πρωτοβουλιών και προγραμμάτων της ΕΕ για την προώθηση της ψηφιοποίησης, καθώς και της δημιουργίας συνεργειών με τα μέσα της πολιτικής συνοχής, αντιστοίχως, προκειμένου να μεγιστοποιηθούν οι ευκαιρίες στον τομέα αυτόν· παροτρύνει τα κράτη μέλη να λάβουν υπόψη ότι είναι απαραίτητο οι επενδύσεις στην ψηφιοποίηση να περιλαμβάνουν έναν στόχο οικονομικής μεγέθυνσης που θα συνάδει με τις στρατηγικές βιώσιμης οικονομικής ανάπτυξης και, παράλληλα, να αποφεύγονται οι αλληλεπικαλύψεις·

10. επισημαίνει ότι ένα αποδοτικό σύστημα κινητικότητας αποτελεί μία από τις προϋποθέσεις για την περιφερειακή οικονομική ανάπτυξη, την εδαφική συνοχή και την ανάπτυξη του περιφερειακού δυναμικού· επισημαίνει ότι είναι, συνεπώς, αναγκαίο να παρασχεθεί η δέουσα χρηματοδότηση για την ανάπτυξη και τη συντήρηση περιβαλλοντικά βιώσιμων και οικονομικά προσιτών συνδέσμων μεταφορών, στοιχείο που θα μπορούσε να ενθαρρύνει τη μεγαλύτερη γενιά να παραμείνει στη γεωργία για μεγαλύτερο χρονικό διάστημα και να προσελκύσει νέους από περιφερειακά κέντρα για να εργαστούν σε αγροτικές περιοχές·

11. υπογραμμίζει ότι οι λιγότερο ανεπτυγμένες περιφέρειες της ΕΕ αντιμετωπίζουν συγκεκριμένες προκλήσεις· καλεί την Επιτροπή να παράσχει σε αυτές τις περιφέρειες ειδικά σχεδιασμένη βοήθεια με στόχο την ενίσχυση της διοικητικής ικανότητας, της γνώσης και της εμπειρογνωμοσύνης που βασίζεται στην τεχνολογία, ώστε να διασφαλιστεί η επιτυχής μετάβαση των οικονομιών και των κοινωνιών τους σε ένα όλο και περισσότερο ψηφιακό μέλλον·

12. επικροτεί τη θέση του Συμβουλίου για την υποστήριξη της αναγνώρισης από την Επιτροπή της «διπλής πρόκλησης» της πράσινης μετάβασης και του ψηφιακού μετασχηματισμού· υπογραμμίζει τις δυνατότητες που προσφέρει η διττή μετάβαση όσον αφορά τη δημιουργία νέων πράσινων και ψηφιακών θέσεων εργασίας που είναι απαραίτητες για την οικονομική ανάκαμψη μετά την πανδημία της COVID-19 και εκφράζει την πεποίθηση ότι η ψηφιακή συνιστώσα θα είναι καίριας σημασίας για την επίτευξη των φιλόδοξων στόχων της Ευρωπαϊκής Πράσινης Συμφωνίας και των Στόχων Βιώσιμης Ανάπτυξης (ΣΒΑ) των Ηνωμένων Εθνών, όπως αποτυπώνεται στην ψηφιακή στρατηγική της ΕΕ με τίτλο «Διαμόρφωση του ψηφιακού μέλλοντος της Ευρώπης»·

13. υπογραμμίζει την ανάγκη να υποστηριχθεί η ανάπτυξη ψηφιακών λύσεων όχι μόνο για την πρόληψη έναντι της κλιματικής αλλαγής, όπως η μείωση των εκπομπών αερίων του θερμοκηπίου μέσω της αποδοτικής χρήσης των ψηφιακών πόρων και της έξυπνης καινοτομίας, αλλά και για την προσαρμογή στην κλιματική αλλαγή· τονίζει την ανάγκη να αναπτυχθούν ψηφιακά εργαλεία και εφαρμογές προειδοποίησης για τη μείωση των αρνητικών επιπτώσεων φυσικών καταστροφών, όπως οι πλημμύρες, οι κατολισθήσεις, τα κύματα καύσωνα και οι δασικές πυρκαγιές·

Γεφύρωση των ψηφιακών χασμάτων

14. καλεί την Επιτροπή να διασφαλίσει ότι το μελλοντικό παρατηρητήριο αγροτικής ανάπτυξης θα συγκεντρώνει πλήρη και επικαιροποιημένα δεδομένα σχετικά με το ψηφιακό χάσμα, προκειμένου να στηρίζει τα κράτη μέλη κατά τον προσδιορισμό των αναγκών των περιφερειών και των πόλεων· θεωρεί θεμελιώδους σημασίας να είναι διαθέσιμες επικαιροποιημένες πληροφορίες σχετικά με την πρόοδο της ψηφιοποίησης σε όλες τις ευρωπαϊκές περιφέρειες και καλεί την Επιτροπή να παράσχει τα δεδομένα του Δείκτη Ψηφιακής Οικονομίας και Κοινωνίας σε επίπεδο NUTS 2·

15. τονίζει ότι υπάρχουν δύο όψεις του ψηφιακού χάσματος, που αφορούν τις υποδομές και τις ικανότητες, η προέλευση των οποίων είναι διαφορετική και επισημαίνει ότι πρέπει να εφαρμόζονται διαφορετικές πολιτικές προσαρμοσμένες στα αντίστοιχα χαρακτηριστικά τους·

16. σημειώνει με ανησυχία το ψηφιακό χάσμα που παραμένει εντός και μεταξύ των κρατών μελών· εκφράζει έντονη ανησυχία για το ψηφιακό χάσμα μεταξύ των αστικών και αγροτικών περιοχών όσον αφορά την ποιότητα και την οικονομική προσιτότητα των ευρυζωνικών δικτύων ( 26 ) · υπενθυμίζει, ειδικότερα, ότι οι μελλοντικές επενδύσεις στο πλαίσιο του ΕΤΠΑ και του Ταμείου Συνοχής θα πρέπει να συμβάλλουν περαιτέρω στην ανάπτυξη δικτύων ψηφιακών υποδομών υψηλής ταχύτητας· στο πλαίσιο αυτό, υπογραμμίζει την ανάγκη να δοθεί προτεραιότητα στις αγροτικές περιοχές·

17. προτρέπει την Επιτροπή και τα κράτη μέλη να παράσχουν υποστήριξη και βοήθεια σε υφιστάμενες πλατφόρμες και έργα στον τομέα της δίκαιης και χωρίς αποκλεισμούς ψηφιοποίησης, ως μέσα για την ένταξη όλων των περιοχών της ΕΕ, συμπεριλαμβανομένων των απομακρυσμένων και των αγροτικών περιοχών, στον 21ο αιώνα·

18. επισημαίνει ότι υπάρχει ένα κρίσιμο χάσμα ψηφιακών δεξιοτήτων μεταξύ των ενηλίκων στις αγροτικές περιοχές και εκείνων που ζουν σε πόλεις, το οποίο πλήττει ιδίως εκείνους με χαμηλά εισοδήματα, τις γυναίκες και τους ηλικιωμένους· σημειώνει ότι το εν λόγω χάσμα είναι ιδιαίτερα ορατό σε ορισμένα κράτη μέλη και δυσχεραίνει ακόμη περισσότερο την ανεύρεση εργασίας στις αγροτικές περιοχές· καλεί τα κράτη μέλη να επενδύσουν σε στοχευμένα μέτρα αναβάθμισης των δεξιοτήτων και εκπαίδευσης για τη γεφύρωση του ψηφιακού χάσματος και τονίζει ότι αυτό το χάσμα συνδέεται με την έλλειψη πρόσβασης σε δίκτυα υψηλής χωρητικότητας, μεταξύ άλλων αιτίων·

19. σημειώνει με μεγάλο ενδιαφέρον την Ψηφιακή Πυξίδα της Επιτροπής, που επιδιώκει να μετατρέψει τις ψηφιακές φιλοδοξίες της ΕΕ για το 2030 σε συγκεκριμένους στόχους σε τέσσερις κύριους τομείς: δεξιότητες, ασφαλείς και βιώσιμες ψηφιακές υποδομές, ψηφιακός μετασχηματισμός των επιχειρήσεων και ψηφιοποίηση των δημόσιων υπηρεσιών· ζητεί από την Επιτροπή να υποβάλλει τακτικά έκθεση σχετικά με την πρόοδο που σημειώνεται στους τέσσερις αυτούς τομείς·

20. εκφράζει την πεποίθηση ότι η ψηφιοποίηση αντιπροσωπεύει μια ευκαιρία για τη βελτίωση της ποιότητας ζωής και την προώθηση ευκαιριών εκπαίδευσης, τη δημιουργία θέσεων εργασίας, την προαγωγή της καινοτομίας και της καλύτερης προσβασιμότητας των δημόσιων υπηρεσιών σε αγροτικές και υστερούσες περιφέρειες και, συνεπώς, συμβάλλει στην αναστροφή των τάσεων μείωσης του πληθυσμού και στην καταπολέμηση της διαρροής εγκεφάλων·

21. εκφράζει την ικανοποίησή του για τον στόχο του προγράμματος ψηφιακής πολιτικής για το 2030 να διασφαλιστεί ότι όλες οι κατοικημένες περιοχές της ΕΕ θα καλύπτονται από δίκτυο 5G έως το τέλος της δεκαετίας· καλεί την Επιτροπή να προωθήσει, στο πλαίσιο της επικείμενης νομοθεσίας, μέτρα που θα διευκολύνουν την ανάπτυξη δικτύων 5G σε αγροτικές περιοχές, ιδίως με τη μείωση ή την άρση των επαχθών διοικητικών διαδικασιών·

22. υπογραμμίζει την ανάγκη να γεφυρωθεί το ψηφιακό χάσμα που εξακολουθεί να υπάρχει μεταξύ αγροτικών και αστικών περιοχών και να αξιοποιηθεί το δυναμικό της συνδεσιμότητας και της ψηφιοποίησης στις αγροτικές περιοχές μέσω της ανάπτυξης μιας οριζόντιας στρατηγικής· καλεί τα κράτη μέλη να χρησιμοποιήσουν τους πόρους της πολιτικής συνοχής, της ΚΓΠ και του μέσου ανάκαμψης «Next Generation EU» για την εφαρμογή και την ανάπτυξη της έννοιας των έξυπνων χωριών μετά το 2020, που θα συμβάλει στην ψηφιοποίηση, στην ενίσχυση του οικονομικού δυναμικού, της καινοτομίας και της κοινωνικής ένταξης στις αγροτικές περιοχές και στην ενδυνάμωση των αγροτικών κοινοτήτων μέσω ειδικά σχεδιασμένων έργων που αποσκοπούν στη βελτίωση της ευρυζωνικής συνδεσιμότητας και των υποδομών· υπενθυμίζει, ωστόσο, ότι οι στρατηγικές ψηφιοποίησης πρέπει να προσαρμοστούν στο αγροτικό πλαίσιο και να εφαρμοστούν με τη σύμπραξη και την ενεργό συμμετοχή των ίδιων των αγροτικών κοινοτήτων και ότι θα πρέπει να εφαρμοστούν ψηφιακές τεχνολογίες και τεχνολογίες ρομποτικής στην γεωργία· τονίζει ότι ο στόχος για τη μετάβαση σε βιώσιμη γεωργία με ορίζοντα το 2030 μπορεί να επιτευχθεί με την προώθηση των νέων τεχνολογιών, της έρευνας και της καινοτομίας και μέσω της συνεχούς μεταφοράς γνώσης στην ύπαιθρο·

23. παροτρύνει τα κράτη μέλη να αξιοποιήσουν στο έπακρο και με τη μέγιστη απόδοση τους οικονομικούς πόρους που διατίθενται μέσω των Ευρωπαϊκών Διαρθρωτικών και Επενδυτικών Ταμείων και του μέσου ανάκαμψης «Next Generation EU», προκειμένου να παρέχουν στις περιφέρειες τη στοχευμένη στήριξη που χρειάζονται για να καλύψουν την υστέρηση και να γεφυρώσουν το ψηφιακό χάσμα σε αγροτικές περιοχές και μεταξύ γενεών· καλεί, επιπλέον, τα κράτη μέλη να στηρίξουν την ανάπτυξη δικτύων πολύ υψηλής χωρητικότητας μέσω κατάλληλων συστημάτων δημόσιας χρηματοδότησης σε περιοχές που δεν εξυπηρετούνται από την αγορά και να παράσχουν διατομεακές και ολοκληρωμένες λύσεις, όπως έξυπνα χωριά και κόμβους αγροτικής καινοτομίας· υποστηρίζει τις προσπάθειες για την προώθηση της ψηφιοποίησης με την ενίσχυση της θεματικής συγκέντρωσης στην πολιτική συνοχή, ενώ ταυτόχρονα προωθεί τη συνεργασία με την Ευρωπαϊκή Τράπεζα Επενδύσεων ή άλλες αναπτυξιακές τράπεζες· εφιστά την προσοχή στον κίνδυνο αύξησης των ανισοτήτων, σε περίπτωση μη επιτυχούς στήριξης των πιο ευάλωτων περιοχών, οι οποίες συχνά έχουν ασθενέστερη ικανότητα να σχεδιάζουν και να δαπανούν αποτελεσματικά τα κονδύλια, παρόλο που έχουν τις μεγαλύτερες ανάγκες·

24. ζητεί, επίσης, την πλήρη εφαρμογή του μηχανισμού «Συνδέοντας την Ευρώπη», του οποίου ο νέος ψηφιακός χρηματοδοτικός μηχανισμός θα διαδραματίσει ζωτικό ρόλο σε συνδυασμό με μεγαλύτερη διασυνοριακή ψηφιακή συνδεσιμότητα για τη γεφύρωση του οικονομικού, κοινωνικού και εδαφικού χάσματος και θα προσφέρει νέες και πολυάριθμες ευκαιρίες στις περιφέρειες και τις αγροτικές περιοχές της Ευρώπης·

Δίκαιη ψηφιοποίηση χωρίς αποκλεισμούς

25. τονίζει ότι πρέπει να εφαρμοστεί μια βιώσιμη διαδικασία ψηφιοποίησης χωρίς αποκλεισμούς, η οποία θα είναι κοινωνικά και οικονομικά δίκαιη και δεν θα αφήνει κανέναν στο περιθώριο· υπογραμμίζει ότι η στήριξη στο πλαίσιο των Ευρωπαϊκών Διαρθρωτικών και Επενδυτικών Ταμείων θα πρέπει να συμβάλλει στην ανάπτυξη του ψηφιακού δυναμικού και της καινοτομίας στον τομέα των ΜΜΕ για την ενίσχυση των ψηφιακών ικανοτήτων και δεξιοτήτων του πληθυσμού, και θα πρέπει να στηρίζει την ένταξη στην ψηφιακή κοινωνία και να προωθεί την οικονομική, κοινωνική και εδαφική συνοχή σε όλες τις περιφέρειες της ΕΕ με έμφαση στις λιγότερο ανεπτυγμένες περιφέρειες·

26. καλεί τα κράτη μέλη να διασφαλίσουν ότι η ψηφιοποίηση των δημόσιων υπηρεσιών συμβαδίζει με μέτρα που διευκολύνουν τη δυνατότητα των πολιτών να έχουν πρόσβαση στο διαδίκτυο χωρίς διακρίσεις, περιορισμούς ή παρεμβάσεις· υπενθυμίζει ότι η προϋπόθεση για μια επιτυχημένη ψηφιακή μετάβαση έγκειται σε μια σταθερή και οικονομικά προσιτή διαδικτυακή σύνδεση υψηλής χωρητικότητας·

27. υπογραμμίζει τις προκλήσεις που αντιμετωπίζουν οι περιφερειακές περιοχές της Ευρώπης, συμπεριλαμβανομένων των νησιών της, όσον αφορά την ψηφιακή συνδεσιμότητα· θεωρεί ότι η ψηφιακή συνδεσιμότητα αποτελεί έναν από τους ουσιαστικούς πυλώνες οποιασδήποτε στρατηγικής στα ευρωπαϊκά νησιά· ζητεί την ανάληψη περαιτέρω ενεργειών για να καταστεί η ψηφιακή μετάβαση χωρίς αποκλεισμούς για όλες τις τοπικές κοινότητες·

28. σημειώνει με ανησυχία ότι η αυξημένη χρήση ψηφιακών λύσεων, καθώς και της τηλεργασίας και της κινητής εργασίας βάσει ΤΠΕ, λόγω της πανδημίας της COVID-19, έχει επιδεινώσει τις υφιστάμενες ανισότητες που προκαλούνται από το ψηφιακό χάσμα μεταξύ των πληθυσμιακών ομάδων· τονίζει, ωστόσο, ότι, υπό ορισμένες προϋποθέσεις, η ψηφιοποίηση έχει επίσης τη δυνατότητα να ωφελήσει τις κοινωνικά και οικονομικά ευπαθείς ομάδες και τις περιθωριοποιημένες ομάδες· εφιστά την προσοχή στο γεγονός ότι οι ψηφιακά αποκλεισμένοι είναι αντιμέτωποι με διπλό αποκλεισμό, καθώς ενδέχεται να αντιμετωπίζουν δυσκολίες όσον αφορά την πρόσβαση σε εκπαίδευση, στην αγορά εργασίας ή σε βασικές δημόσιες υπηρεσίες· υπογραμμίζει ότι ιδιαίτερα τα έξυπνα χωριά θα μπορούσαν να χρησιμεύσουν ως πρακτική λύση για την αύξηση των υπηρεσιών που διατίθενται στις αγροτικές περιοχές, με αποτέλεσμα τη μείωση των υφιστάμενων ανισοτήτων·

29. τονίζει ότι η πανδημία της COVID-19 έχει αναδείξει τη σημασία των ψηφιακών λύσεων, ιδίως της τηλεργασίας· παροτρύνει την Επιτροπή να προτείνει οδηγία σχετικά με τα ελάχιστα πρότυπα και τις προϋποθέσεις για τη δίκαιη τηλεργασία, προκειμένου να προστατευθεί η υγεία και η ασφάλεια των εργαζομένων και να διασφαλιστούν αξιοπρεπείς συνθήκες εργασίας, συμπεριλαμβανομένων του εθελοντικού χαρακτήρα της εν λόγω εργασίας, του σεβασμού του ωραρίου εργασίας, της άδειας, της ισορροπίας μεταξύ επαγγελματικής και ιδιωτικής ζωής και άλλων ψηφιακών δικαιωμάτων στην εργασία, όπως το δικαίωμα στην αποσύνδεση και η προστασία της ιδιωτικής ζωής των εργαζομένων, μεταξύ άλλων με την απαγόρευση της εξ αποστάσεως παρακολούθησης ή οποιασδήποτε άλλης μορφής ψηφιακής παρακολούθησης, και της χρήσης της τεχνητής νοημοσύνης στις διαδικασίες πρόσληψης, λαμβάνοντας παράλληλα υπόψη τη συμφωνία-πλαίσιο των Ευρωπαίων κοινωνικών εταίρων για την ψηφιοποίηση·

30. ζητεί από την Επιτροπή και τα κράτη μέλη να αναπτύξουν μια συνολική στρατηγική που θα ενσωματώνει μια ολιστική προοπτική σε όλα τα επίπεδα για την αντιμετώπιση των κοινωνικών ανισοτήτων και των διακρίσεων που συνδέονται με την ψηφιοποίηση και την τηλεργασία ή την υβριδική εργασία με σκοπό την ενίσχυση των θετικών αποτελεσμάτων της·

31. θεωρεί ότι η ενδυνάμωση των πολιτών, η διαβούλευση με τους σχετικούς ενδιαφερόμενους φορείς και η συμμετοχή των τοπικών αρχών είναι καθοριστικής σημασίας τόσο για τον ορθό σχεδιασμό όσο και για την επιτυχή εφαρμογή των περιφερειακών ψηφιακών στρατηγικών·

Ψηφιοποίηση των μικρομεσαίων επιχειρήσεων και των δημόσιων υπηρεσιών

32. ζητεί να δοθεί συνέχεια στο σχέδιο δράσης για την ηλεκτρονική διακυβέρνηση με δύο κύριους πρωταρχικούς στόχους: τη διασφάλιση αποδοτικού ψηφιακού μετασχηματισμού και τη μείωση της γραφειοκρατίας, ώστε να βελτιωθεί η ποιότητα ζωής των πολιτών, μέσω μέτρων που βελτιώνουν την πρόσβαση του κοινού και τις δημόσιες υπηρεσίες σε όλα τα κράτη μέλη και ενισχύουν τη διαφάνεια· και τη θέσπιση μέτρων για την αύξηση των ψηφιακών δεξιοτήτων των εργαζομένων στον δημόσιο τομέα· υπογραμμίζει ότι αυτή η συνέχεια θα πρέπει να ενσωματώνει τα πολλά διδάγματα από την πανδημία της COVID-19, κατά την οποία οι υπηρεσίες δημόσιας διοίκησης μεταφέρθηκαν σχεδόν αποκλειστικά στο διαδίκτυο·

33. σημειώνει ότι η πανδημία της COVID-19 κατέδειξε ότι η αύξηση της τηλεργασίας και της κινητής εργασίας βάσει ΤΠΕ τόσο στον ιδιωτικό όσο και στον δημόσιο τομέα έχει καταστήσει την κοινωνία μας πιο ευάλωτη σε κυβερνοεπιθέσεις· υπενθυμίζει ότι η τηλεπρόσβαση σε δίκτυα του ιδιωτικού ή του δημόσιου τομέα απαιτεί νέες λύσεις κυβερνοασφάλειας·

34. προτρέπει την Επιτροπή και τα κράτη μέλη να σημειώσουν ταχύτερη πρόοδο στην ψηφιοποίηση των δημόσιων υπηρεσιών, συμπεριλαμβανομένων των σχολείων, των πανεπιστημίων, των ερευνητικών ιδρυμάτων, των δημόσιων μεταφορών, της ηλεκτρονικής διακυβέρνησης και της αποδοτικής διοίκησης·

35. σημειώνει ότι η πανδημία της COVID-19 έχει επιταχύνει την αύξηση των ηλεκτρονικών δημόσιων υπηρεσιών και λύσεων ηλεκτρονικής υγείας· τονίζει την ανάγκη να αντιμετωπιστεί το χάσμα ηλεκτρονικών δεξιοτήτων μεταξύ των επαγγελματιών του τομέα της υγείας και να δοθεί η δυνατότητα στους ασθενείς, ιδίως τους ηλικιωμένους και τους κοινωνικά μειονεκτούντες πολίτες, να χρησιμοποιούν ηλεκτρονικές υπηρεσίες στον τομέα της υγείας· προειδοποιεί ότι ορισμένα άτομα που ενδέχεται να είναι λιγότερο ικανά ή να μην έχουν την οικονομική δυνατότητα να χρησιμοποιήσουν τις τεχνολογίες που χρειάζονται, όπως οι ηλικιωμένοι ή οι κοινωνικά μειονεκτούντες, είναι πιθανό να μείνουν στο περιθώριο· επισημαίνει την ανάγκη για δημόσιες επενδύσεις σε τομείς όπως οι ανθρώπινοι πόροι, οι ψηφιακές δημόσιες προσφορές και τα προορατικά μέτρα στήριξης για τη διασφάλιση της ταχείας και υψηλής ποιότητας πρόσβασης χωρίς διακρίσεις σε ψηφιακές δημόσιες υπηρεσίες για όλους, συμπεριλαμβανομένων των υπηρεσιών υγείας· επισημαίνει, στο πλαίσιο αυτό, ότι πρέπει να τονιστεί η σημασία της προώθησης και της ενίσχυσης της δράσης για την εκπαίδευση και την ανάπτυξη ψηφιακών δεξιοτήτων, ιδίως στις αγροτικές περιοχές· τονίζει την ανάγκη να απελευθερωθεί το πλήρες δυναμικό των νέων ψηφιακών εργαλείων, τεχνολογιών και λύσεων για μια υγιή κοινωνία·

36. αναγνωρίζει ότι είναι πιο σημαντικό από ποτέ να διασφαλιστεί δίκαιη και κοινωνικά βιώσιμη εργασία και πραγματική συμμετοχή των εργαζομένων στη διαμόρφωση των συνθηκών εργασίας, σε ψηφιακές πλατφόρμες όπως και σε όλους τους άλλους τομείς, και ότι οι εργαζόμενοι πρέπει να έχουν δημοκρατική επιρροή στη διακυβέρνηση της εργασίας· τονίζει ότι τα οφέλη της ψηφιοποίησης πρέπει να είναι ευρέως και ισότιμα επιμερισμένα και ότι οι εργαζόμενοι στον ψηφιακό τομέα πρέπει να απολαμβάνουν τα ίδια δικαιώματα και τους ίδιους όρους εργασίας με τους εργαζομένους σε άλλους τομείς· καλεί την Επιτροπή να προτείνει μια οδηγία για αξιοπρεπείς συνθήκες εργασίας και δικαιώματα στην ψηφιακή οικονομία·

37. υπογραμμίζει τον καίριο ρόλο των επιχειρηματιών, των πολύ μικρών επιχειρήσεων και των ΜΜΕ στη δημιουργία αξιοπρεπών θέσεων εργασίας, βιώσιμης ανάπτυξης και αγροτικής ανάπτυξης και πιστεύει ότι οι δημόσιες επενδύσεις μέσω της πολιτικής συνοχής και άλλων μέσων θα συμβάλουν στη βελτίωση της κοινωνικής, οικονομικής και εδαφικής συνοχής σε όλες τις περιφέρειες της ΕΕ· επισημαίνει ότι η πρόσβαση στη χρηματοδότηση είναι ένα από τα πιο πιεστικά ζητήματα για πολυάριθμες πολύ μικρές και μικρές επιχειρήσεις και ότι οι διάφοροι τύποι ΜΜΕ απαιτούν εξατομικευμένα είδη στήριξης και παροχή κινήτρων σε ενωσιακό, εθνικό, περιφερειακό και τοπικό επίπεδο, ανάλογα με τις συνθήκες και το επίπεδο ανάπτυξης της τεχνολογίας· προτρέπει τις περιφέρειες να θεσπίσουν στρατηγικές καινοτομίας προσανατολισμένες στις ΜΜΕ που να ευθυγραμμίζονται με τις στρατηγικές έξυπνης εξειδίκευσης στον τομέα της έρευνας και της ανάπτυξης·

38. εκφράζει τη λύπη του για το γεγονός ότι η συντριπτική πλειονότητα των ΜΜΕ στην ΕΕ δεν έχει ακόμη υιοθετήσει πλήρως τον ψηφιακό μετασχηματισμό· ζητεί από την Επιτροπή να διασφαλίσει ότι τα κράτη μέλη χρησιμοποιούν τα επιχειρησιακά τους προγράμματα με στόχο τις ΜΜΕ σε περιοχές με χαμηλότερη ψηφιακή ανάπτυξη·

39. σημειώνει ότι το ηλεκτρονικό εμπόριο έχει μεγάλες δυνατότητες για τις αγροτικές ΜΜΕ και τους τοπικούς παραγωγούς, καθώς αυξάνει την εμβέλειά τους και μειώνει τα εμπόδια που συνδέονται με περιοχές που αντιμετωπίζουν σοβαρές και μόνιμες γεωγραφικές ή δημογραφικές προκλήσεις· καλεί τις περιφέρειες της ΕΕ και τα κράτη μέλη να θεσπίσουν πιλοτικά έργα και στρατηγικές ψηφιοποίησης για την ενσωμάτωση του ηλεκτρονικού εμπορίου στα επιχειρηματικά μοντέλα των αγροτικών ΜΜΕ·

40. αναγνωρίζει τις δυνατότητες που παρέχει η ψηφιοποίηση όσον αφορά τη σύνδεση επιχειρήσεων, ιδίως ΜΜΕ, και επισημαίνει τον θετικό αντίκτυπο της ψηφιοποίησης στην παροχή κοινωνικών υπηρεσιών, όπως οι έξυπνες λύσεις μεταφορών, η ηλεκτρονική υγεία, οι διαδικτυακές τραπεζικές υπηρεσίες και οι εξατομικευμένες λύσεις μάθησης για ευάλωτους σπουδαστές· υπενθυμίζει τη σημασία της ταυτόχρονης παροχής εκπαίδευσης σχετικά με τις ψηφιακές δεξιότητες, ώστε να διασφαλιστεί ότι κανείς δεν θα μείνει στο περιθώριο·

41. υπενθυμίζει ότι ο κανονισμός για το πρόγραμμα Ψηφιακή Ευρώπη ορίζει ότι οι συνέργειες μεταξύ αυτού του προγράμματος και του ΕΤΠΑ και του Ταμείου Συνοχής πρέπει να συμβάλλουν στην ανάπτυξη και την ενίσχυση των περιφερειακών και τοπικών οικοσυστημάτων καινοτομίας, τον βιομηχανικό μετασχηματισμό και τον ψηφιακό μετασχηματισμό της κοινωνίας και των δημόσιων διοικήσεων·

42. υπογραμμίζει την άποψη του Ελεγκτικού Συνεδρίου ( 27 ) όσον αφορά το ΕΤΠΑ και το Ταμείο Συνοχής, σύμφωνα με την οποία οι ΜΜΕ προσφέρουν καινοτόμες λύσεις σε προκλήσεις όπως η κλιματική αλλαγή, η αποδοτικότητα των πόρων και η κοινωνική συνοχή και συμβάλλουν στη διάδοση αυτής της καινοτομίας σε όλες τις περιφέρειες της Ευρώπης, γεγονός που τις καθιστά απαραίτητες για τη μετάβαση της ΕΕ σε μια βιώσιμη και ψηφιακή οικονομία·

43. σημειώνει με ανησυχία ότι τόσο οι νεοφυείς όσο και οι εδραιωμένες ΜΜΕ αντιμετωπίζουν δυσκολίες λόγω έλλειψης ειδικευμένου προσωπικού και επισημαίνει ότι η έλλειψη δεξιοτήτων είναι ιδιαίτερα έντονη όσον αφορά δεξιότητες που σχετίζονται με την ψηφιοποίηση και τις νέες τεχνολογίες, καθώς το 35 % του εργατικού δυναμικού ( 28 ) διαθέτει περιορισμένες ή και καθόλου ψηφιακές δεξιότητες· πιστεύει ότι θα πρέπει να προωθηθούν πρωτοβουλίες για τη στήριξη των ΜΜΕ που αντιμετωπίζουν ιδιαίτερες προκλήσεις και για την ανάπτυξη ικανοτήτων και δεξιοτήτων στο εργατικό δυναμικό που είναι ζωτικής σημασίας για τη σύγχρονη οικονομία, μεταξύ άλλων όσον αφορά την προσέλκυση και τη διατήρηση ψηφιακών ταλέντων, ενώ, παράλληλα, θα πρέπει να ενθαρρύνονται ευέλικτες ψηφιακές δεξιότητες και ευκαιρίες αναβάθμισης των δεξιοτήτων και επανειδίκευσης για όλους, ανεξάρτητα από το καθεστώς απασχόλησης, την ηλικία, την εκπαίδευση ή το επάγγελμα·

44. τονίζει πόσο σημαντικό είναι να αυξηθεί ο αριθμός των καινοτόμων επιχειρήσεων με τη διασφάλιση της πρόσβασης σε νέες τεχνολογίες, την ευθυγράμμιση με τα πρότυπα της βιομηχανίας 4.0 και της βιώσιμης οικονομίας, την κινητοποίηση ιδιωτικού κεφαλαίου, την ανάπτυξη ανθρώπινων πόρων και τη στήριξη πρωτοβουλιών για έξυπνες πόλεις·

Προώθηση δεξιοτήτων για την ψηφιακή εποχή

45. τονίζει την ανάγκη να καλυφθούν τα κενά στις ψηφιακές δεξιότητες σε ολόκληρη την ΕΕ, ώστε όλα τα άτομα και οι επιχειρήσεις να μπορούν να επωφεληθούν από τον ψηφιακό μετασχηματισμό· ζητεί τη σταδιακή εφαρμογή του σχεδίου δράσης της Επιτροπής για την ψηφιακή εκπαίδευση 2021-2027 με σκοπό την προώθηση καλύτερων δεξιοτήτων ψηφιοποίησης, ώστε να εξασφαλιστούν ευκαιρίες εκπαίδευσης, κατάρτισης και απασχόλησης για όλους, συμπεριλαμβανομένης της επιχειρηματικότητας· υπογραμμίζει τον κρίσιμο ρόλο των κρατών μελών και των περιφερειακών κυβερνήσεων όσον αφορά τη στήριξη των αγροτικών αρχών στις προσπάθειές τους να διαμορφώσουν και να διασφαλίσουν την ηλεκτρονική ένταξη, με την προστασία των δεδομένων των πολιτών και την ενδυνάμωση των ατόμων και των τοπικών επιχειρήσεων μέσω της πρόσβασης σε δεδομένα· τονίζει την ανάγκη προώθησης της δια βίου ανάπτυξης ψηφιακών δεξιοτήτων και του γραμματισμού στα μέσα επικοινωνίας από νεαρή ηλικία· καλεί την Επιτροπή να παράσχει στήριξη για την προώθηση εκπαιδευτικών προγραμμάτων και πρωτοβουλιών σε σχέση με τον ψηφιακό γραμματισμό και τον γραμματισμό στα μέσα επικοινωνίας σε σχολεία, κέντρα επαγγελματικής κατάρτισης και πανεπιστήμια· τονίζει, εν προκειμένω, τη σημασία του ΕΚΤ+ όσον αφορά τη χρηματοδότηση έργων που βοηθούν τους εργαζομένους ή τους ανέργους να αποκτήσουν νέες δεξιότητες, λαμβανομένων υπόψη των στόχων του ταμείου να τους εφοδιάσει με νέες δεξιότητες προκειμένου να βελτιώσουν τη θέση τους στην εργασία (αναβάθμιση δεξιοτήτων) ή με δεξιότητες που θα τους βοηθήσουν να βρουν άλλη απασχόληση (επανειδίκευση)· θεωρεί σημαντική τη δημιουργία μοντέλων υβριδικής μάθησης για να καταστεί η αναβάθμιση δεξιοτήτων προσπελάσιμη σε άτομα με βασικές έως καθόλου ψηφιακές δεξιότητες·

46. εκφράζει την ικανοποίησή του για τη σύσταση που περιλαμβάνεται στην ενισχυμένη εγγύηση για τη νεολαία, σύμφωνα με την οποία τα άτομα που βρίσκονται εκτός εκπαίδευσης, απασχόλησης ή κατάρτισης θα πρέπει να υποβάλλονται σε αξιολόγηση των ψηφιακών τους δεξιοτήτων και, εφόσον διαπιστωθούν ελλείψεις, να λαμβάνουν κατάρτιση για την ενίσχυση των ψηφιακών τους δεξιοτήτων·

47. επισημαίνει ένα κρίσιμο χάσμα ψηφιακών δεξιοτήτων μεταξύ των ατόμων που διαμένουν σε αγροτικές περιοχές και εκείνων που ζουν σε πόλεις, καθώς και μεταξύ γενεών· σημειώνει, επιπλέον, τη δυσανάλογη επικράτηση της τηλεργασίας και της κινητής εργασίας βάσει ΤΠΕ μεταξύ των εργαζομένων στον τομέα των υπηρεσιών οι οποίοι διαβιούν σε πόλεις, διαθέτουν υψηλό μορφωτικό επίπεδο και σημαντικές ψηφιακές δεξιότητες· διαπιστώνει την έλλειψη ευκαιριών απόκτησης ψηφιακών δεξιοτήτων στις αγροτικές περιοχές· παροτρύνει τα κράτη μέλη και την Επιτροπή να αξιοποιήσουν το ΕΚΤ+ και το ΕΤΠΑ για να εγκρίνουν μέτρα για την αντιστάθμιση αυτής της ανισορροπίας και την παροχή ευκαιριών απασχόλησης σε περιφέρειες που διατρέχουν κίνδυνο μείωσης του πληθυσμού· σημειώνει ότι τα έξυπνα χωριά θα μπορούσαν να χρησιμεύσουν ως πρακτική λύση, επειδή ενσωματώνουν ψηφιακά εργαλεία μάθησης στην ψηφιακή προσέγγιση από τη βάση προς την κορυφή την οποία εφαρμόζουν·

48. υπογραμμίζει ότι η προώθηση και η ανάπτυξη των ηλεκτρονικών δεξιοτήτων διαδραματίζει ουσιαστικό ρόλο στην οικοδόμηση μεγαλύτερης ικανότητας στην αγορά εργασίας, προωθεί την κοινωνική ένταξη, στηρίζει την τεχνολογική διαφοροποίηση και δημιουργεί ευκαιρίες απασχόλησης, ιδίως στις αγροτικές περιοχές και στις λιγότερο ανεπτυγμένες περιφέρειες· ενθαρρύνει την Επιτροπή να εντείνει τις προσπάθειές της για την αντιμετώπιση των ελλείψεων στις ψηφιακές δεξιότητες, προσεγγίζοντας όλους τους ενδιαφερόμενους φορείς μέσω του συνασπισμού για τις ψηφιακές δεξιότητες και θέσεις εργασίας·

49. σημειώνει ότι το ΕΚΤ+, που αναφέρεται στο πλαίσιο του τέταρτου στόχου πολιτικής του κανονισμού περί κοινών διατάξεων, περιλαμβάνει έναν ειδικό στόχο που καλύπτει τις ψηφιακές δεξιότητες, τη συμμετοχικότητα και τα συστήματα κατάρτισης, μεταξύ άλλων μέσω της επικύρωσης της μη τυπικής και της άτυπης μάθησης·

50. υπογραμμίζει ότι το ευρωπαϊκό θεματολόγιο δεξιοτήτων ζητεί την πραγματοποίηση επενδύσεων σε υποδομές με υψηλό κοινωνικό αντίκτυπο, συμπεριλαμβανομένων των ψηφιακών υποδομών, μέσω του ΕΤΠΑ και του Ταμείου Συνοχής, καθώς και του προγράμματος InvestEU· τονίζει την ανάγκη για επενδύσεις σε ψηφιακές υποδομές μέσω του ΕΤΠΑ και του Ταμείου Συνοχής, καθώς και του προγράμματος InvestEU, που θα βασίζονται σε πρωτοβουλίες για την προώθηση των ψηφιακών δεξιοτήτων, όπως το σχέδιο δράσης για την ψηφιακή εκπαίδευση 2021-2027·

51. επαναλαμβάνει ότι η αντιμετώπιση της δημογραφικής αλλαγής αποτελεί θεμελιώδη πρόκληση για την ΕΕ, στην οποία θα πρέπει να δοθεί προτεραιότητα κατά τον σχεδιασμό και την εφαρμογή των προγραμμάτων· υπενθυμίζει, εν προκειμένω, ότι ένας από τους κύριους στόχους που ορίζονται στον κανονισμό για το ΕΤΠΑ και το Ταμείο Συνοχής για την περίοδο 2021-2027 είναι η υποστήριξη των αστικών και αγροτικών περιοχών με γεωγραφικά ή δημογραφικά μειονεκτήματα, ενώ τα κράτη μέλη πρέπει να διαθέτουν χρηματοδοτική στήριξη από την ΕΕ για έργα που προωθούν την ψηφιακή ανάπτυξη στις ενδιαφερόμενες περιοχές και την συνδεσιμότητα ΤΠΕ· υπενθυμίζει, στο πλαίσιο αυτό, ότι θα πρέπει να δοθεί ιδιαίτερη στήριξη σε περιοχές ή συνενώσεις τοπικών διοικητικών μονάδων του επιπέδου NUTS 3 με πυκνότητα πληθυσμού κάτω από 12,5 κατοίκους ανά τετραγωνικό χιλιόμετρο ή με μέση ετήσια μείωση πληθυσμού άνω του 1 % από το 2007 έως το 2017, οι οποίες θα πρέπει να υπόκεινται σε ειδικές περιφερειακές και εθνικές αξιολογήσεις·

52. εκφράζει την ικανοποίησή του για τη δρομολόγηση του Ταμείου Δίκαιης Μετάβασης και την εστίασή του στην κατάρτιση και τις δεξιότητες· εκτιμά το γεγονός ότι παρέχει δυνατότητες για επενδύσεις σε κοινωνικές υποδομές, όπως κέντρα κατάρτισης για καλύτερες ευκαιρίες απασχόλησης και ποιοτική απασχόληση για όλες τις περιφέρειες κατά τη μετάβαση στην κλιματική ουδετερότητα το αργότερο έως το 2050, ενώ, παράλληλα, τονίζει την ανάγκη να δοθεί ιδιαίτερη έμφαση στις ψηφιακές δεξιότητες· καλεί την Επιτροπή να αξιολογήσει την ανάγκη και τη σκοπιμότητα ενός αναθεωρημένου Ταμείου Δίκαιης Μετάβασης για την αντιμετώπιση των σημερινών προκλήσεων·

53. καλεί τα κράτη μέλη και τις διαχειριστικές αρχές τους να διευκολύνουν και να απλουστεύσουν την πρόσβαση των αγροτικών περιοχών στα κονδύλια του μέσου ανάκαμψης «Next Generation EU» και στα Ευρωπαϊκά Διαρθρωτικά και Επενδυτικά Ταμεία· θεωρεί απαραίτητο να διασφαλιστεί ότι όλοι οι σχετικοί θεσμικοί φορείς παρακολουθούνται προσεκτικά κατά τη χρήση των κονδυλίων του μέσου ανάκαμψης «Next Generation EU» και των Ευρωπαϊκών Διαρθρωτικών και Επενδυτικών Ταμείων σε εδαφικό επίπεδο, προκειμένου να διασφαλιστεί ότι τα κονδύλια κατανέμονται δίκαια μεταξύ των περιφερειών·

54. εκφράζει την ανησυχία ότι πολλοί δημόσιοι διαγωνισμοί για ψηφιακά προγράμματα θα κατανεμηθούν μέσω πρόσκλησης υποβολής προτάσεων, γεγονός που θα μπορούσε να υπονομεύσει την ικανότητα των αγροτικών περιοχών να έχουν πρόσβαση στα κονδύλια του μέσου ανάκαμψης «Next Generation EU» και στα Ευρωπαϊκά Διαρθρωτικά και Επενδυτικά Ταμεία, καθώς η ανάπτυξη ικανοτήτων και η τεχνική υποστήριξη που διαθέτουν όσον αφορά τον προγραμματισμό και τη δαπάνη των κονδυλίων της ΕΕ είναι παραδοσιακά ασθενέστερες·

55. καλεί την Επιτροπή και το Συμβούλιο να εφαρμόσουν ταχέως τα συμπεράσματα του Συμβουλίου σχετικά με τα ανθρώπινα δικαιώματα, τη συμμετοχή και την ευημερία των ηλικιωμένων στην εποχή της ψηφιοποίησης, μεταξύ άλλων με τη δημιουργία μιας πλατφόρμας για τη συμμετοχή και τον εθελοντισμό μετά τον εργασιακό βίο και με τη προώθηση των ανταλλαγών και των δεσμών μεταξύ των γενεών·

o

o o

56. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Επιτροπή των Περιφερειών και στα κράτη μέλη.

(1) ΕΕ L 231 της 30.6.2021, σ. 159.

(2) ΕΕ L 231 της 30.6.2021, σ. 60.

(3) ΕΕ L 231 της 30.6.2021, σ. 94.

(4) ΕΕ L 231 της 30.6.2021, σ. 21.

(5) ΕΕ L 437 της 28.12.2020, σ. 30.

(6) ΕΕ L 231 της 30.6.2021, σ. 1.

(7) ΕΕ L 107 της 26.3.2021, σ. 30.

(8) ΕΕ L 166 της 11.5.2021, σ. 1.

(9) Rissola, G., Kune, H., Martinez, P., «Innovation camp methodology manual: realising the potential of the entrepreneurial discovery process for territorial innovation and development», Υπηρεσία Εκδόσεων της Ευρωπαϊκής Ένωσης, Λουξεμβούργο.

(10) Arregui Pabollet, E κ.ά., «The Changing nature of work and skills in the digital age», Υπηρεσία Εκδόσεων της Ευρωπαϊκής Ένωσης, Λουξεμβούργο.

(11) Dijkstra, L., Poelman, H., Rodríguez-Pose, A., «The Geography of EU Discontent», Υπηρεσία Εκδόσεων της Ευρωπαϊκής Ένωσης, Λουξεμβούργο.

(12) ΕΕ C 15 της 12.1.2022, σ. 204.

(13) ΕΕ C 270 της 7.7.2021, σ. 2.

(14) ΕΕ C 494 της 8.12.2021, σ. 26.

(15) ΕΕ C 15 της 12.1.2022, σ. 125.

(16) Έγγραφο εργασίας των υπηρεσιών της Επιτροπής, της 11ης Ιουνίου 2020, με τίτλο «Digital Economy and Society Index (DESI) 2020» (Δείκτης Ψηφιακής Οικονομίας και Κοινωνίας — DESI, 2020) (SWD(2020)0111).

(17) SWD(2020)0111.

(18) Negreiro, M., Madiega, T., Υπηρεσία Έρευνας του Ευρωπαϊκού Κοινοβουλίου, «Digital Transformation» (Ψηφιακός μετασχηματισμός), Ιούνιος 2019.

(19) Σχέδιο συμπερασμάτων του Συμβουλίου σχετικά με την τηλεργασία στο πλαίσιο της εξ αποστάσεως εργασίας, παράγραφος 17.

(20) Έγγραφο εργασίας της Επιτροπής του Μαΐου του 2020, με τίτλο «Teleworkability and the COVID-19 crisis: a new digital divide?» (Δυνατότητα τηλεργασίας και κρίση λόγω της νόσου COVID-19: νέο ψηφιακό χάσμα;).

(21) Ευρωπαϊκό Ινστιτούτο για την Ισότητα των Φύλων, «Work-life balance in the ICT sector — Women in the ICT sector» (Ισορροπία μεταξύ επαγγελματικής και ιδιωτικής ζωής στον τομέα των ΤΠΕ — Οι γυναίκες στον τομέα των ΤΠΕ).

(22) Κοινό Κέντρο Ερευνών της Επιτροπής, σύνοψη πολιτικής, «Telework in the EU before and after the COVID-19: where we were, where we head to» (Τηλεργασία στην ΕΕ πριν και μετά την πανδημία COVID-19: που βρισκόμασταν και σε ποια κατεύθυνση βαδίζουμε), 2020.

(23) The State of European Tech report 2020 (Έκθεση για την κατάσταση της ευρωπαϊκής τεχνολογίας 2020).

(24) ΕΕ L 119 της 4.5.2016, σ. 1.

(25) Άρθρο 5 παράγραφος 1 στοιχείο α) του κανονισμού (ΕΕ) 2021/1060.

(26) Negreiro, M., Υπηρεσία Έρευνας του Ευρωπαϊκού Κοινοβουλίου, «The rise of digital health technologies during the pandemic» (Η άνοδος των ψηφιακών τεχνολογιών υγείας κατά τη διάρκεια της πανδημίας), Απρίλιος 2021.

(27) Ευρωπαϊκό Ελεγκτικό Συνέδριο, δελτίο Τύπου, «Η ευρωπαϊκή χρηματοδότηση για την ενίσχυση της ανταγωνιστικότητας των ΜΜΕ στο μικροσκόπιο των ελεγκτών της ΕΕ», 14 Οκτωβρίου 2020.

(28) Ευρωπαϊκό Ελεγκτικό Συνέδριο «Δράσεις της ΕΕ για τη βελτίωση των χαμηλού επιπέδου ψηφιακών δεξιοτήτων», Φεβρουάριος 2021.